It-tieni punt li jrid jiġi ttrattat fil-laqgħa tal-Kummissjoni Permanenti msemmija hawn fuq jirrigwarda l-attività tal-Eurocontrol dwar is-Servizzi Ċentralizzati. B’mod aktar preċiż, huwa mistenni li tiġi adottata deċiżjoni dwar il-finanzjament ta’ ċerti servizzi ċentralizzati. Il-kwistjoni tas-servizzi ċentralizzati għandha titqies fil-kuntest tal-attività tal-Unjoni fil-qasam tal-proġett tar-Riċerka dwar l-ATM tal-Ajru Uniku Ewropew (SESAR) u l-funzjonijiet tal-ġestjoni tan-netwerk kif stabbilit fir-Regolament (UE) 677/2011. F’dan ir-rigward, huwa importanti li jiġi enfasizzat li l-għoti ta’ dawn is-Servizzi Ċentralizzati jimplika d-disponibbiltà tal-infrastruttura tal-ATM meħtieġa fis-siti ċentrali, reġjonali u lokali, kif xieraq. L-użu ta’ dik l-infrastruttura jiddependi fuq id-deċiżjonijiet li jridu jittieħdu fil-livell tal-Unjoni fil-kuntest tas-SESAR, b’mod partikolari f’dak li għandu x’jaqsam mas-sistemi ta’ komunikazzjoni mill-ajru sal-art u mill-art sal-art. Dawn id-deċiżjonijiet se jkunu r-riżultat ta' analiżi dettaljata tal-kostijiet u tal-benefiċċji, il-governanza, l-investiment, is-sigurtà u d-difiża, u l-identifikazzjoni tal-valur miżjud li joriġina mill-forniment ċentralizzat ta’ tali servizzi, inklużi dawk is-servizzi li diġà huma fis-seħħ fuq skala limitata. Barra minn hekk, il-forniment ta’ Servizzi Ċentralizzati jistgħu jirrikjedu deċiżjonijiet fil-livell tal-Unjoni dwar x’għandu jkun ir-rwol tal-Maniġer tan-Netwerk biex jaġixxi bħala fornitur ta’ dawn is-Servizzi Ċentralizzati. F'ċirkostanzi bħal dawn, ikun prematur li f'dan l-istadju l-Eurocontrol tieħu deċiżjoni dwar il-finanzjament ta’ ċerti Servizzi Ċentralizzati, u din id-deċiżjoni tista' tippreġudika attivitajiet futuri mmexxija mill-Eurocontrol b’tali mod li tista' tagħmel ħsara lill-attività tal-Unjoni f’dan il-qasam, b’mod partikolari fir-rigward tas-SESAR. Għadaqstant jeħtieġ li jintalab posponiment ta’ dik id-deċiżjoni billi l-Unjoni bħalissa ma għandhiex biżżejjed informazzjoni biex tevalwa s-sitwazzjoni. .

Il-korpi tal-Eurocontrol ma jaċċettawx il-parteċipazzjoni tal-Unjoni fil-Kummissjoni Permanenti, filwaqt li l-pajjiżi membri, inklużi l-Istati Membri kollha tal-UE huma aċċettati. Għaldaqstant, il-pożizzjoni stabbilita f’din il-proposta hi maħsuba biex tiġi appoġġjata mill-Istati Membri, meta jaġixxu fil-Kummissjoni Permanenti.

Permezz tal-Artikolu 4(3) tat-TUE, l-Istati Membri huma obbligati wkoll, bħalma huma l-istituzzjonijiet tal-Unjoni, li jiddefendu l-istess pożizzjoni fil-Kunsill Proviżorju tal-Eurocontrol, il-korp preparatorju kompetenti.





L-isfond rigward ir-rwoli u l-kompiti tal-Eurocontrol

Fl-2013, il-Eurocontrol nediet dibattitu dwar ir-riforma tal-organizzazzjoni tagħha. Fl-4 ta’ Diċembru 2013, il-Kummissjoni Permanenti tal-Eurocontrol waqqfet Grupp ta’ Studju intern biex jinvestiga liema punti jridu jiġu emendati fil-Konvenzjoni tal-Eurocontrol sabiex din tiġi adattata għat-tibdil fix-xenarju tal-ġestjoni tat-traffiku tal-ajru fl-Ewropa.

Id-diskussjonijiet baqgħu għaddejjin fl-aħħar sentejn. Matul l-aktar laqgħa reċenti tal-Grupp ta' Studju tal-Eurocontrol, li saret fid-19 ta' Ottubru 2015, il-president tal-Grupp ikkonkluda li l-Aġenzija Eurocontrol għandha tħejji proposta dwar is-servizzi, ir-rwoli u l-kompiti tal-Eurocontrol, kif deskritt fil-kapitolu 4 ta' dokument propost minn xi Stati Membri tal-Eurocontrol (Eurocontrol Study Group of Alternates discussion paper CN-SG-6-2015-2: "Future role and tasks of the Organisation") u li dwaru l-president qies li kien hemm livell raġonevoli ta' kunsens fil-Grupp ta' Studju.

Waqt l-44 laqgħa tal-Kunsill Proviżorju (PC44) fid-9 ta' Diċembru 2015 hu ppjanat li jiġi adottat Att tal-Kummissjoni Permanenti dwar ir-rwoli u l-kompiti tal-organizzazzjoni. Dan l-Att se jispeċifika d-Deċiżjoni Nru 71 eżistenti tad-9 ta’ Diċembru 1997 dwar l-implimentazzjoni bikrija tal-Artikolu 2.1 tal-Konvenzjoni riveduta.

L-isfond rigward l-iżvilupp ta’ Servizzi tal-ATM Ċentralizzati

Il-ħidma tal-Aġenzija Eurocontrol fejn jidħlu s-Servizzi Ċentralizzati mxiet 'il quddiem ferm minn kemm ilha li twaqqfet lejn tmiem l-2012. L-Aġenzija Eurocontrol ġiet awtorizzata mill-Kummissjoni Permanenti tagħha fi Frar 2014 biex tagħti bidu għal approċċ gradwali għall-valutazzjoni u għad-dimostrazzjoni tal-fattibbiltà operattiva, teknika u finanzjarja ta’ dawn is-Servizzi Ċentralizzati potenzjali, filwaqt li tirrikonoxxi l-livelli differenti ta’ maturità bejn dawn is-servizzi. Minn dak iż-żmien, l-Aġenzija Eurocontrol organizzat sensiela ta’ sessjonijiet ta’ ħidma, u żviluppat Kunċetti tal-Operazzjonijiet (CONOPs) għal għadd ta’ Servizzi Ċentralizzati. Hija pproduċiet Analiżi Kostijiet-Benefiċċji globali (CBA) li ġiet approvata minn konsulent indipendenti, iżda d-dettalji f'din is-CBA ma ġewx soġġetti għal skrutinju pubbliku.

Waqt l-44 laqgħa tal-Kunsill Proviżorju (PC44) fid-9 ta' Diċembru 2015 mistenni jiġi adottat Att tal-Kummissjoni Permanenti dwar il-finanzjament tas-Servizzi Ċentralizzati. Dan l-Att iniedi l-fażi tad-dimostrazzjoni ta’ ċerti Servizzi Ċentralizzati.

2.ELEMENTI LEGALI TAL-PROPOSTA

Fl-isfond deskritt hawn fuq u abbażi tal-Artikoli 100(2) u 218(9) tat-TFUE, huwa propost li tiġi adottata l-pożizzjoni li trid tittieħed f'isem l-Unjoni fir-rigward tad-deċiżjonijiet li trid tadotta l-Kummissjoni Permanenti tal-Eurocontrol, dwar ir-rwoli u l-kompiti tal-Eurocontrol u dwar is-Servizzi Ċentralizzati.

2015/0271 (NLE)

Proposta għal

DEĊIŻJONI TAL-KUNSILL

dwar il-pożizzjoni li trid tittieħed f’isem l-Unjoni Ewropea, fir-rigward tad-deċiżjonijiet li trid tadotta l-Kummissjoni Permanenti tal-Eurocontrol, dwar ir-rwoli u l-kompiti tal-Eurocontrol u dwar is-servizzi ċentralizzati

IL-KUNSILL TAL-UNJONI EWROPEA,

Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 100(2) u l-Artikolu 218(9) tiegħu,

Wara li kkunsidra l-proposta tal-Kummissjoni Ewropea,